Lehotský, Tomáš, poslanec NR SR (2023-06-23):
Ďakujem veľmi pekne. Ja naozaj stručne. Čiže tento zákon prichádza s tým, aby rodiny, kde dieťa trpí na ťažké onkologické ochorenie a je po skončení aktívnej onkologickej liečby, to znamená po rádioterapii alebo po chemoterapii, aby malo automaticky nárok na príspevok na opatrovanie, ktorý dneska nemá automaticky nárok, aby síce o tom rozhodoval, o dĺžke poberania tohto príspevku aby rozhodoval posudkový lekár, ale aby ten bol viazaný tým, čo napíše ošetrujúci lekár, pretože sa domnievame, z praxe že ten ošetrujúci lekár najlepšie vie, čo daná a ako daná rodina potrebuje pomôcť, na akú dobu, a teda zabezpečuje tento príspevok na opatrovanie na maximálnu dobu 12 mesiacov. Čiže niekde medzi jedným a dvanástimi mesiacmi je možné poskytnúť, alebo teda bude možné poskytnúť tento príspevok takýmto rodinám. Finančné dopady po zohľadnení toho, že teda všetky deti, ktoré sa ročne liečia na takéto ochorenie, by poberali takýto príspevok, čo teda nemusí byť realita, tak ten pesimistický scenár je, že je to 1,1 mil. eur, čo, si myslíme, že nie je tak strašné na to, akú veľkú pomoc to môže mať. Ešte poviem, že teda poprosil ma pán Dominik Drdul, pán poslanec Drdul, aby mohol do tohto zákona vložiť svoj pozmeňujúci návrh, ktorý rieši zvýšenie príspevkov pre, pre ťažko zdravotne postihnutých, čo sa týka napríklad obnovy alebo nejakej rekonštrukcie bytu, domu, resp. príspevku na kúpu auta a ďalších takýchto príspevkov. Bol to jeho zákon, ktorý, teda nakoniec sa o tom sa nehlasovalo. Vzhľadom na to, že sú to príspevky, ktoré sa, ktorých hodnota sa nemenila cca desať rokov povedzme, tak som, samozrejme, desať a viac, tak som, samozrejme, rád súhlasil. Tento pozmeňujúci návrh je už súčasťou spoločnej správy. Pre mňa ako predkladateľa vyplynula potreba pozmeňujúceho návrhu, na ktorý nás odkázal OLAP, parlamentná legislatíva, ktorá súvisela s tým, že sme nemenili zákon účinný, ale platný... (reakcia z pléna), tak... (povedané so smiechom), pretože tento zákon je otvorený. Čiže bola tam, bola tam potreba vypracovať pozmeňujúci návrh, ktorý sme vypracovali po dohode aj s OLAP-om, čiže naozaj ide o takéto legislatívnotechnické úpravy, s čím ale súviselo, že teda museli sme posunúť tú účinnosť so septembra 2023 až na júl 2024, kedy začne platiť účinný zákon. Bohužiaľ, ale teda takúto legislatívnotechnickú úpravu sme potrebovali prijať. Vypracovali sme ju po odsúhlasení OLAP-om. Predkladali sme ju na sociálny výbor a sociálny výbor nebol uznášaniaschopný. To znamená, že je potrebné, aby som tento pozmeňujúci návrh teraz prečítal. Pokladám teda to, že som ho nejakým spôsobom už zdôvodnil, a teraz by som tento pozmeňujúci návrh prečítal. Pozmeňujúci návrh poslancov Národnej rady Slovenskej republiky Vladimíra Ledeckého a Tomáša Lehotského k návrhu poslancov Národnej rady Slovenskej republiky Tomáša Lehotského, Vladimíra Ledeckého a Anny Zemanovej na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (tlač 1631). 1. V čl. I v 5. bode sa slová „ods. 13“ nahrádzajú slovami „ods. 11“ a slová „ods. 14“ sa nahrádzajú slovami „ods. 12“. 2. V čl. I, 6. bod znie: „6. V § 40 ods. 1 sa za slová „odkázaná na opatrovanie“ vkladajú slová „alebo fyzickú osobu podľa § 14 ods. 5“ a slová „odsekoch 3 a 4“ sa nahrádzajú slovami „odsekoch 4 a 5“. 3. V čl. I, 7. bode sa slová „až 21“ nahrádzajú slovami „až 19“ a slová „až 22“ sa nahrádzajú slovami „až 20“. 4. V čl. I sa za 7. bod vkladajú nové body 8 až 10, ktoré znejú: 8. V § 40 ods. 6 a 15 sa slová „odsekoch 3 a 4“ nahrádzajú slovami „odsekoch 4 a 5“. 9. V § 40 ods. 9 sa slová „odseku 7“ nahrádzajú slovami „odseku 8“. 10. V § 10, pardon, oprava. 10. V § 40 ods. 10 a 11 sa slová „odsekov 7 a 8“ nahrádzajú slovami „odsekov 8 a 9“. Nasledujúce body sa primerane prečíslujú. 5. bod pozmeňujúceho návrhu: V čl. I. 8. bod znie: 8. V § 42 ods. 7 a 8 sa slová „ods. 7“ nahrádzajú slovami „ods. 8“. 6. bod pozmeňujúceho návrhu: V čl. I, v 9. bode sa slová „ods. 14 a 16“ nahrádzajú slovami „ods. 12 a 14“ a slová „ods. 15 a 17“ sa nahrádzajú slovami „ods. 13 a 15“. 7. bod pozmeňujúceho návrhu: V čl. II sa slová „ 1. septembra 2023“ nahrádzajú slovami „1. júla 2024“. Ďakujem, skončil som.